b'\n_START_ARTICLE_\n2,4-Dinitrofenol\n_START_PARAGRAPH_\n2,4-dinitrofenol je od svih sredstva za mr\xc5\xa1avljenje najotrovniji i najsmrtonosniji preparat koji su ljudi ikad poku\xc5\xa1ali koristiti za mr\xc5\xa1avljenje.\n_START_SECTION_\nPovijest\n_START_PARAGRAPH_\nOsnovna namjena ovog pripravka je kao sredstvo za detonaciju u TNT eksplozivima, a i kao otrov za \xc5\xa1takore i insekticid. Svojstvo DNF-a da izaziva gubitak tjelesne te\xc5\xbeine je po prvi put primije\xc4\x87eno sasvim slu\xc4\x8dajno. Naime, gojazni su radnici u tvornicama za proizvodnju municije za potrebe ameri\xc4\x8dke vojske u Prvom svjetskom ratu neobja\xc5\xa1njivo mnogo smr\xc5\xa1avili u kratkim vremenskim razdobljima. Naknadnom istragom utvr\xc4\x91eno je da je DNF, s kojim su radnici dolazili u dodir, bio glavni krivac za takvu neobi\xc4\x8dnu pojavu. Iako u to vrijeme nije bilo obja\xc5\xa1njenja za tu pojavu po\xc4\x8deo se naveliko preporu\xc4\x8divati kao odli\xc4\x8dno sredstvo za mr\xc5\xa1avljenje. Tako je u 30-im godinama pro\xc5\xa1log stolje\xc4\x87a postao izrazito popularan. No, zbog velike opasnosti po zdravlje, nakon nekoliko godina povu\xc4\x8den je iz prodaje. Mnogi su korisnici kao vrlo ozbiljnu nuspojavu do\xc5\xbeivjeli pojavu sive mrene na o\xc4\x8dima. Nerijetki su bili i smrtni slu\xc4\x8dajevi zbog predoziranja.'